## Pravilnik o temeljnim zahtjevima za osvježavajuća bezalkoholna pića i soda-vodu

### NN 23/1997 (25.2.1997.), Pravilnik o temeljnim zahtjevima za osvježavajuća bezalkoholna pića i soda-vodu

# **DRŽAVNI ZAVOD ZA NORMIZACIJU I MJERITELJSTVO**

Na temelju članka 13. stavak 2. i članka 42. stavak 1. Zakona o normizaciji
("Narodne novine" br. 55/96) ravnatelj Državnog zavoda za normizaciju i
mjeriteljstvo donosi

## **PRAVILNIK**

### **O TEMELJNIM ZAHTJEVIMA ZA OSVJEŽAVAJUĆA BEZALKOHOLNA PIĆA I SODA-VODU**

OPĆE ODREDBE

Članak 1.

Ovim se pravilnikom propisuju temeljni zahtjevi kojima u pogledu kakvoće
moraju udovoljavati osvježavajuća bezalkoholna pića, sokovi, praškovi te
pastile za osvježavajuća bezalkoholna pića i soda-vodu (u daljnjem tekstu:
proizvodi), temeljni zahtjevi za očuvanje kakvoće tih proizvoda, način
deklariranja i elementi deklaracije, a u svrhu zaštite zdravlja i života
ljudi te interesa potrošača.

Članak 2.

Zahtjevima propisanim ovim pravilnikom mora biti udovoljeno u proizvodnji
i prometu proizvoda.

Promet u smislu ovog pravilnika je nuđenje, uvoz, držanje na zalihi
radi prodaje ili izlaganje za prodaju.

Članak 3.

Kakvoća u smislu ovog pravilnika je skupno svojstvo proizvoda uvjetovano
sastavom, pridodanim tvarima, tehnološkim postupcima, ambalažom te uvjetima
transporta, čuvanja i skladištenja.

Članak 4.

Proizvodi iz članka 1. stavljaju se u promet u originalnom pakovanju,
ako nije drugačije propisano.

Proizvodi koji se u promet stavljaju u originalnom pakovanju moraju
na posudi, naljepnici, zatvaraču ili privjesnici imati deklaraciju.

Deklaracija mora sadržavati ove podatke:

1) naziv proizvoda i njegovo trgovačko ime, ako ga proizvod ima

2) tvrtku odnosno naziv i adresu proizvođača ili onoga tko je proizvod
pakirao, a za uvozne proizvode sjedište proizvođača i ime i adresu uvoznika,

3) neto-masu proizvoda,

4) osnovne sastojke proizvoda,

5) vrstu i nazive ili vrstu i E-brojeve upotrijebljenih aditiva te količine
onih aditiva čija je uporaba ovim pravilnikom količinski ograničena; ako
su korištena umjetna sladila onda i upozorenje o najvećoj količini proizvoda
koja se može konzumirati prema članku 45. stavak 4. Pravilnika o zdravstvenoj
ispravnosti dijetetskih namirnica ("Narodne novine" broj 46/94),

6) uvjete transporta, skladištenja i čuvanja,

7) datum proizvodnje i rok upotrebljivosti navođenjem mjeseca, tromjesečja,
polugodišta ili godine do kada je proizvod upotrebljiv s tim, da se kao
rok upotrebljivosti računa zadnji dan mjeseca, odnosno zadnji dan zadnjeg
mjeseca tromjesečja, polugodišta ili godine kao krajnji rok upotrebljivosti

8) druge podatke važne za potrošača (uputa za pripremu, i sl.).

Deklaracija mora biti lako uočljiva, jasna i čitljiva.

Isticanje slika ili crteža voća kojeg ima u bezalkoholnom piću, sirupu,
prašku ili pastilama za osvježavajuće bezalkoholno piće nije dozvoljeno,
osim ako to za pojedine proizvode ovim pravilnikom nije drugačije propisano.

Članak 5.

Evidencija o proizvodu koju vodi proizvođač, osim podataka iz deklaracije
propisanih u članku 4., sadrži i ove podatke:

1) evidencijski broj,

2) skupinu kojoj proizvod pripada prema odredbama ovog pravilnika,

3) kratak opis tehnološkog postupka proizvodnje dotičnog proizvoda,

4) datum početka proizvodnje proizvoda,

5) analitičko izvješće ovlaštenog ispitivališta o senzorskim i fizičko-kemijskim
svojstvima proizvoda i datum izdavanja tog izvješća.

Članak 6.

Nazivne količine punjenja, označivanje nazivnih količina i dopuštena
odstupanja od nazivne količine punjenja za proizvode iz članka 1. ovog
pravilnika utvrđuju se posebnim propisom o pakovinama.

Do početka primjene posebnog propisa o pakovinama primjenjivat će se
sljedeće odredbe za dopuštena pojedinačna negativna odstupanja od nazivne
količine punjenja:

*Tablica 1*

Nazivna količina punjenja Dopuštena negativna odstupanja

u g ili ml od nazivne količine punjenja

u % u g ili ml

do 50 9,0 -

od 50 do 100 - 4,5

od 100 do 200 4,5 -

od 200 do 300 - 9,0

od 300 do 500 3,0 -

od 500 do 1000 - 15,0

od 1000 do 10000 1,5 -

---

Srednja vrijednost stvarnih odstupanja za uzorak od 10 (deset) pojedinačnih
pakovanja mora biti manja ili jednaka 40% granice dopuštenih negativnih
odstupanja količine punjenja za nazivnu količinu navedenu u Tablici 1 ovog
članka.

Prosječna količina stvarnog punjenja pakovina proizvoda iz članka 1.
ovog pravilnika ne smije biti manja od nazivne količine punjenja.

Članak 7.

Voda koja se upotrebljava u proizvodnji bezalkoholnih osvježavajućih
pića mora udovoljavati zahtjevima kakvoće i zdravstvene ispravnosti utvrđenih
posebnim propisima.

Članak 8.

Za proizvodnju proizvoda iz članka 1. ovog pravilnika mogu se upotrebljavati
sljedeći aditivi:

*Tablica 2*.

\* Pod oznakom "Bezalkoholna pića" podrazumijevaju se proizvodi iz članka
1. ovog pravilnika

\* Bojila koja se mogu upotrebljavati u ograničenoj količini mogu se
upotrebljavati pojedinačno ili u kombinaciji do 100 mg/l. Količina bojila
E 110, E 122, E 124 i E 155 dodanih bezalkoholnom osvježavajućem piću ne
smije premašiti 50 mg/l.

POSEBNE ODREDBE

OSVJEŽAVAJUĆA BEZALKOHOLNA PIĆA

Članak 9.

Pod osvježavajućim bezalkoholnim pićima prema ovom pravilniku podrazumijevaju
se proizvodi dobiveni odgovarajućim tehnološkim postupkom od vode ili mineralne
vode, šećera, voćnog soka, koncentriranog voćnog soka, voćne pulpe, voćnog
marka, voćne baze, biljnih ekstrakata, žitarica, proizvoda od žitarica,
sirutke, proizvoda od sirutke, sirupa za osvježavajuća bezalkoholna pića,
s dodatkom ili bez dodatka ugljičnog dioksida i aditiva dopuštenih ovim
pravilnikom.

Ovisno o pojedinim sastojcima i aditivima osvježavajuća bezalkoholna
pića proizvode se i stavljaju u promet kao:

1) osvježavajuće bezalkoholno piće od voćnog soka,

2) osvježavajuće bezalkoholno piće od voćne baze,

3) osvježavajuće bezalkoholno piće od biljnih ekstrakata,

4) osvježavajuće bezalkoholno piće od žitarica ili sirutke i

5) umjetno osvježavajuće bezalkoholno piće.

*1) Osvježavajuća bezalkoholna pića od voćnog soka*

Članak 10.

Pod osvježavajućim bezalkoholnim pićem od voćnog soka prema ovom pravilniku
podrazumijevaju se bistri ili mutni proizvodi dobiveni od vode ili mineralne
vode, šećera i/ili umjetnog sladila, voćnog soka, koncentriranog ili dehidratiranog
voćnog soka, s dodatkom ili bez dodatka ugljičnog dioksida i aditiva dopuštenih
ovim pravilnikom.

Članak 11.

Osvježavajuća bezalkoholna pića od voćnog soka mogu osim vode ili mineralne
vode sadržavati ove osnovne sastojke:

1) voćni sok, koncentrirani voćni sok, dehidratirani voćni sok, voćnu
pulpu i voćni mark,

2) šećere: saharozu (konzumni šećer), saharozni sirup, glukozu, glukozni
sirup, dekstrozu, dekstrozni sirup, fruktozu, fruktozni sirup, maltozni
sirup, glukozno-fruktozni (visokofruktozni) sirup i umjetna sladila prema
članku 8. ovog pravilnika,

3) ugljični dioksid.

Članak 12.

Osvježavajuća bezalkoholna pića od voćnog soka koja se stavljaju u promet
moraju udovoljavati ovim temeljnim zahtjevima:

1) da senzorska svojstva odgovaraju vrsti voća od kojeg je proizvod
napravljen,

2) da sadrže najmanje 8% suhe tvari (mjereno refraktometrom pri 200
C) u gotovom proizvodu.

3) da sadrže najmanje 30% matičnog voćnog soka od grožđa ili ananasa
odnosno 10% matičnog voćnog soka od drugih vrsta voća kao i citrus voća
ili voćne smjese voća ili citrus - voća prema pravilniku kojim je regulirana
kakvoća proizvoda od voća,

4) da nisu prevrela i da ne pokazuju znakove vrenja te da ne sadrže
više od 3 g/l etanola,

5) da ukupna količina ugljičnog dioksida ako se deklarira iznosi najmanje
2 g/l.

Članak 13.

Osvježavajuća bezalkoholna pića od voćnog soka mogu se proizvoditi i
bez dodatka ugljičnog dioksida, kao negazirano osvježavajuće bezalkoholno
piće od voćnog soka, ali se tada u nazivu proizvoda mora istaknuti da je
proizvod negaziran.

Negazirana osvježavajuća bezalkoholna pića od voćnog soka moraju udovoljavati
uvjetima iz članka 12. ovog pravilnika, osim točke 5) tog članka.

Članak 14.

Osvježavajuća bezalkoholna pića od voćnog soka deklariraju se kao "Osvježavajuće
bezalkoholno piće od voćnog soka", pri čemu se navodi vrsta voća od kojeg
je piće proizvedeno.

Dopušteno je isticanje slike, oznake ili crteža voća od kojeg je proizveden
voćni sok upotrebljen za proizvodnju bezalkoholnog pića.

Deklaracija za osvježavajuća bezalkoholna pića od voćnog soka osim podataka
iz članka 4. ovog pravilnika mora sadržavati i podatke o ukupnom udjelu
suhe tvari u %, udjelu voćnog soka u % i o količini ugljičnog dioksida
u g/l, ako ga ima.

*2) Osvježavajuća bezalkoholna pića od voćnih baza*

Članak 15.

Pod osvježavajućim bezalkoholnim pićima od voćnih baza prema ovom pravilniku
podrazumijevaju se bistri ili mutni proizvodi dobiveni od vode ili mineralne
vode, šećera i/ili umjetnog sladila, citrus-baza odnosno voćnih baza s
dodatkom ugljičnog dioksida i aditiva dopuštenih ovim pravilnikom.

Iznimno od odredbe stavka 1. ovog članka u proizvodnji osvježavajućih
bezalkoholnih pića od voćnih baza tipa biter (gorak) dopušta se uporaba
kininova hidroklorida.

Članak 16.

Osvježavajuća bezalkoholna pića od baza osim vode ili mineralne vode
mogu sadržavati ove osnovne sastojke:

1) citrus-baze ili voćne baze,

2) šećere: saharozu (konzumni šećer), saharozni sirup, glukozu, glukozni
sirup, dekstrozu, dekstrozni sirup, fruktozu, fruktozni sirup, maltozni
sirup, glukozno-fruktozni (visokofruktozni) sirup i umjetna sladila prema
članku 8. ovog pravilnika.

3) sirutku.

Članak 17.

Osvježavajuća bezalkoholna pića od voćnih baza koja se stavljaju u promet
moraju udovoljavati ovim temeljnim zahtjevima:

1) da senzorska svojstva odgovaraju vrsti voća od kojeg je proizvedena
voćna baza koja je upotrebljena za proizvodnju osvježavajućeg bezalkoholnog
pića od voćnih baza, a da u pićima tipa biter (gorak) gorčina koja potječe
od kininova hidroklorida ne znači nedostatak,

2) da sadrže najmanje 7% suhe tvari (mjereno refraktometrom pri 200
C) u gotovom proizvodu,

3) da sadrže najmanje 2% odgovarajuće voćne baze ili citrus-baze računano
na voćnu bazu čija je ukupna suha tvar 42%, osim za citrus-bazu od limuna
za koju se dopušta 32% (mjereno refraktometrom pri 200 C), uključujući
i suhu tvar od dodanog šećera,

4) da nisu prevrela i da ne pokazuju znakove vrenja te da ne sadrže
više od 3 g/l etanola,

5) da sadrže najmanje 4 g/l ugljičnog dioksida,

6) da ne sadrže više od 85 mg/l kininova hidroklorida, računano kao
kinin.

Članak 18.

Osvježavajuća bezalkoholna pića od voćnih baza mogu se proizvoditi i
stavljati u promet i bez dodatka ugljičnog dioksida, kao negazirana bezalkoholna
pića od voćnih baza, ali se tada u nazivu proizvoda mora istaknuti da je
proizvod negaziran (npr. "negazirano bezalkoholno piće od voćne baze limuna"
i sl.).

Članak 19.

Negazirana bezalkoholna pića od voćnih baza moraju udovoljavati uvjetima
iz članka 17. ovog pravilnika, osim zahtjevu iz točke 5) tog članka.

Članak 20.

Osvježavajuća bezalkoholna pića od voćnih baza mogu se proizvoditi i
od više vrsta voćnih baza te mješavine citrus-baza i voćnih baza, uz uvjet
da ukupna mješavina ovih baza u proizvodu iznosi najmanje 2%.

Osvježavajuća bezalkoholna pića od više vrsta voćnih baza moraju udovoljavati
temeljnim zahtjevima članka 17. toč. od 2) do 5) ovog pravilnika, a osvježavajuća
bezalkoholna pića od više vrsta voćnih baza koja sadrže kininov hidroklorid
moraju udovoljavati i zahtjevu iz točke 6) članka 17. ovog pravilnika.

Proizvodi iz stavka 1. ovog članka moraju imati senzorska svojstva karakteristična
za tu vrstu proizvoda.

Članak 21.

Osvježavajuća bezalkoholna pića od voćnih baza deklariraju se kao "Osvježavajuće
bezalkoholno piće od voćne baze", pri čemu se navodi vrsta voća od kojeg
je proizvedena voćna baza koja se nalazi u proizvodu.

Deklaracija za osvježavajuće bezalkoholno piće od voćne baze osim podataka
iz članka 4. ovog pravilnika sadrži i podatke o ukupnom udjelu suhe tvari
u % i o količini ugljičnog dioksida u g/l, ako ga ima.

Dopušteno je isticanje slikovitog prikaza cijelih plodova voća od kojih
je osvježavajuće bezalkoholno piće od voćnih baza proizvedeno.

Deklaracija za osvježavajuće bezalkoholno piće od voćne baze koje sadrži
kinin osim podataka iz st. 1. i 2. ovog članka mora sadržavati i podatak
o količini kinina u proizvodu.

*3) Osvježavajuća bezalkoholna pića od biljnih ekstrakata*

Članak 22.

Pod osvježavajućim bezalkoholnim pićima od biljnih ekstrakata prema
ovom pravilniku podrazumijevaju se bistri ili mutni proizvodi dobiveni
od vode ili mineralne vode, šećera i/ili umjetnih sladila i biljnih ekstrakata,
s dodatkom ugljičnog dioksida i aditiva dopuštenih ovim pravilnikom.

Pod biljnim ekstraktima namijenjenim za proizvodnju osvježavajućih bezalkoholnih
pića prema ovom pravilniku podrazumijevaju se aromatični ekstrakti isključivo
biljnog podrijetla, dopušteni za ljudsku prehranu, koji potječu od jedne
vrste ili od više vrsta bilja a dobivaju se vodenom ili alkoholnom ekstrakcijom,
digestijom, maceracijom ili destilacijom različitih dijelova bilja, citrus-plodova,
začina, plodova kontinentalnoga i južnog voća te raznih trava. Biljni ekstrakti,
osim koncentriranih eteričnih ulja, sadrže i druge prirodne biljne sastojke,
kao što su organske kiseline, bojila, mineralne tvari i sl.

Članak 23.

U proizvodnji osvježavajućih bezalkoholnih pića od biljnih ekstrakata
osim vode ili mineralne vode mogu se upotrebljavati:

1) aromatični biljni ekstrakti dopušteni za ljudsku prehranu,

2) šećeri: saharoza (konzumni šećer), saharozni sirup, glukoza, glukozni
sirup, dektroza, dekstrozni sirup, fruktoza, fruktozni sirup, maltozni
sirup i glukozno-fruktozni (visokofruktozni) sirup te umjetna sladila prema
članku 8. ovog pravilnika.

Članak 24.

Osvježavajuća bezalkoholna pića od biljnih ekstrakata koja se stavljaju
u promet moraju udovoljavati ovim temeljnim zahtjevima:

1) da imaju senzorska svojstva karakteristična za deklarirani proizvod
iz stavka 1. ovog članka,

2) da sadrže najmanje 7% suhe tvari (mjereno refraktometrom na 200 C),

3) da nisu prevrela i da ne pokazuju znakove vrenja te da ne sadrže
više od 3g/l etanola,

4) da sadrže najmanje 4 g/l ugljičnog dioksida.

Članak 25.

U proizvodnji osvježavajućih bezalkoholnih pića od biljnih ekstrakata
tipa "kola", "tonik" i sličnih, osim sastojaka i dopuštenih aditiva mogu
se upotrebljavati i kininov hidroklorid, kofein i ortofosforna kiselina
uz uvjet da ta pića udovoljavaju temeljnim zahtjevima iz članka 24. ovog
pravilnika i da u gotovu proizvodu ne bude više od 85 mg/l kininova hidroklorida
računano kao kinin, ne više od 150 mg/l kofeina niti više od 700 mg/l ortofosfata
računano kao ortofosforna kiselina.

Članak 26.

Osvježavajuća bezalkoholna pića od biljnih ekstrakata deklariraju se
pod nazivom "Osvježavajuće bezalkoholno piće od biljnih ekstrakata".

U deklaraciji je dopušteno isticanje slikovitog prikaza cijelog voća
i bilja od kojeg je proizveden upotrebljeni ekstrakt.

Deklaracija za osvježavajuće bezalkoholno piće od biljnih ekstrakata
osim podataka iz članka 4. ovog pravilnika sadrži i podatke o ukupnom udjelu
suhe tvari u postocima i količini ugljičnog dioksida u g/l.

Deklaracija za osvježavajuće bezalkoholno piće koje sadrži kinin, kofein
i ortofosfate osim podataka iz stavka 1. i 3. ovog članka sadrži i podatak
o količini kofeina, kinina i soli ortofosforne kiseline u gotovom proizvodu.

*4) Osvježavajuća bezalkoholna pića od žitarica
i osvježavajuća bezalkoholna pića od sirutke*

Članak 27.

Pod osvježavajućim bezalkoholnim pićima od žitarica ili sirutke prema
ovom pravilniku podrazumijevaju se mutni ili bistri proizvodi dobiveni
od vode, žitarica ili proizvoda od žitarica, sirutke ili proizvoda od sirutke,
šećera i/ili dopuštenih umjetnih sladila, s dodatkom ugljičnog dioksida
i aditiva dopuštenih ovim pravilnikom.

Ukoliko se deklarira kao osvježavajuće bezalkoholno piće od sirutke,
onda udio sirutke mora iznositi najmanje 40% u gotovom proizvodu.

Proizvodi iz stavka 1. ovog članka dobivaju se izravnom fermentacijom
.žitarica ili proizvoda od žitarica te od koncentriranih ekstrakata proizvoda
od žitarica ili sirutke.

Članak 28.

U proizvodnji osvježavajućih bezalkoholnih pića od žitarica ili sirutke
osim vode ili mineralne vode mogu se upotrebljavati:

1) žitarice i proizvodi od žitarica ili sirutka i proizvodi od sirutke,

2) šećeri: saharoza (konzumni šećer), saharozni sirup, glukoza, glukozni
sirup, dekstroza, dekstrozni sirup, fruktoza, fruktozni sirup, maltozni
sirup i glukozno-fruktozni (visokofruktozni) sirup i umjetna sladila prema
članku 8. ovog pravilnika,

3) pivski kvasac,

4) hmelj i proizvodi od hmelja.

Članak 29.

Osvježavajuća bezalkoholna pića od žitarica ili sirutke koja se stavljaju
u promet moraju udovoljavati ovim temeljnim zahtjevima:

1) da imaju karakteristična senzorska svojstva za deklarirani proizvod
iz stavka 1. ovog članka,

2) da sadrže najmanje 7% suhe tvari (mjereno refraktometrom pri 200
C),

3) da ne sadrže više od 2% etanola,

4) ukoliko se na proizvodu deklarira i ugljični dioksid, onda količina
dioksida ne smije biti manja od 2 g/l.

Članak 30.

Osvježavajuća bezalkoholna pića od žitarica i sirutke deklariraju se
pod nazivom "Osvježavajuće bezalkoholno piće od žitarica", ili "Osvježavajuće
bezalkoholno piće od sirutke".

Deklaracija za osvježavajuće bezalkoholno piće od žitarica ili sirutke
osim podataka iz članka 4. ovog pravilnika sadrži i podatke o ukupnom udjelu
količini suhe tvari u postocima i količini ugljičnog dioksida u g/l.

*5) Umjetna osvježavajuća bezalkoholna pića*

Članak 31.

Pod umjetnim osvježavajućim bezalkoholnim pićima prema ovom pravilniku
podrazumijevaju se proizvodi dobiveni od vode ili mineralne vode, šećera
i/ili umjetnih sladila, aroma, s dodatkom ili bez dodatka ugljičnog dioksida
i aditiva dopuštenih ovim pravilnikom.

Članak 32.

U proizvodnji umjetnih osvježavajućih bezalkoholnih pića osim vode ili
mineralne vode mogu se upotrebljavati:

1) šećeri: saharoza (konzumni šećer), saharozni sirup, glukoza, glukozni
sirup, dekstroza, dekstrozni sirup, fruktoza, fruktozni sirup, maltozni
sirup i glukozno-fruktozni (visokofruktozni) sirup i umjetna sladila prema
članku 8. ovog pravilnika,

2) vitamini i minerali u količinama do 15% od preporučene dnevne količine
prema posebnom propisu.

Članak 33.

Umjetna osvježavajuća bezalkoholna pića koja se stavljaju u promet moraju
udovoljavati ovim temeljnim zahtjevima:

1. da sadrže najmanje 6% suhe tvari (mjereno refraktometrom pri 200
C).

2) da nisu prevrela i da ne pokazuju znakove vrenja te da ne sadrže
više od 3 g/l etanola.

Članak 34.

Deklaracija za umjetna osvježavajuća bezalkoholna pića osim podataka
iz članka 4. ovog pravilnika sadrži i podatke o ukupnom udjelu suhe tvari
u postocima i o količini ugljičnog dioksida u g/l, ako ga ima.

Članak 35.

Osvježavajuća bezalkoholna pića od voćnog soka i voćnih baza (citrus-baza
i voćnih baza), od biljnih ekstrakata, od žitarica ili od sirutke mogu
se proizvoditi i stavljati u promet i kao osvježavajuća bezalkoholna pića
sa sniženom energetskom vrijednošću, što mora biti označeno na originalnom
pakovanju proizvoda.

Ako je energetska vrijednost osvježavajućeg bezalkoholnog pića niža
za najmanje 30% od propisane minimalne energetske vrijednosti osvježavajućeg
bezalkoholnog pića iz iste skupine onda se takvo piće može deklarirati
i kao "dijetetsko", sukladno posebnom propisu o dijetetskim proizvodima.
Takva pića moraju imati oznaku "niskoenergetsko" ili "lako" ili "light".

Ukupna suha tvar osvježavajućeg bezalkoholnog pića sa sniženom energetskom
vrijednošću mora biti u skladu sa smanjenim udjelom energetskih tvari (šećera).

Osvježavajuća bezalkoholna pića pića iz stavka 1. ovog članka moraju
u svemu drugom udovoljavati temeljnim zahtjevima za osvježavajuća bezalkoholna
pića od voćnog soka, od voćnih baza, od biljnih ekstrakata, od žitarica
ili od sirutke, osim u pogledu udjela suhe tvari.

*Soda-voda*

Članak 36.

Pod soda-vodom prema ovom pravilniku podrazumijeva se proizvod dobiven
izravnom impregnacijom pitke vode ugljičnim dioksidom u specijalnim bocama.

Ugljični dioksid koji se upotrebljava za proizvodnju soda-vode mora
biti čist i bez primjesa.

Članak 37.

Soda-voda se može stavljati u promet u staklenim bocama s krunskim ili
navojnim zatvaračem ili pet-bocama s navojnim zatvaračem.

Količina ugljičnog dioksida mora iznositi najmanje 5,8 g/l.

Članak 38.

Dijelovi uređaja koji pri punjenju boca soda-vodom dolaze u dodir sa
soda-vodom ne smiju sadržavati olovo.

Bakreni ili mjedeni dijelovi uređaja za punjenje boca
soda-vodom moraju biti zaštićeni odgovarajućim slojem kositra ili srebra
ako dolaze u dodir sa sadržajem boce odnosno sa soda-vodom.

Članak 39.

Deklaracija za soda-vodu mora sadržavati samo podatke navedene u članku
4. toč. 1), 2), 3), 6) i 7) ovog pravilnika.

SIRUPI ZA OSVJEŽAVAJUĆA BEZALKOHOLNA PIĆA

Članak 40.

Pod sirupima namijenjenim za proizvodnju ili pripremu osvježavajućih
bezalkoholnih pića podrazumjevaju se prema ovom pravilniku viskozni sirupasti
proizvodi dobiveni odgovarajućim tehnološkim postupkom od citrus-baza,
voćnih baza, biljnih ekstrakata ili koncentriranih ekstrakata, proizvoda
od žitarica, sirutke, vode, prirodnih i/ili dopuštenih umjetnih sladila
i aditiva.

Bezalkoholno osvježavajuće piće proizvedeno od sirupa nakon razblaživanja
vodom prema priloženoj uputi mora imati sva svojstva propisana ovim pravilnikom
za odgovarajuće osvježavajuće bezalkoholno piće.

Sirupi se stavljaju u promet pod nazivom:

1) sirup od voćnih koncentrata ili baza,

2) sirup od biljnih ekstrakata,

3) sirup od žitarica,

4) sirup od sirutke.

Članak 41.

Sirupi za osvježavajuća bezalkoholna pića koji se stavljaju u promet
moraju udovoljavati temeljnim zahtjevima:

1) imati ujednačenu sirupastu konzistenciju bez pojave raslojavanja
- osim sirupa za osvježavajuća bezalkoholna pića od citrus-baza.

2) količina ukupne suhe tvari mora iznositi najmanje 60% ako se pakira
u nepovratnoj originalnoj ambalaži,

3) suha tvar sirupa namijenjenog proizvodnji gotovih osvježavajućih
bezalkoholnih pića u posebnim uređajima ("post-miks") pakiranim u povratne
kontejnere ne može biti manja od 45%,

4) količina sastojaka i aditiva u sirupu za osvježavajuća bezalkoholna
pića iz članka 40. stavak 3. točke 1), 2), 3) i 4) ovog pravilnika mora,
nakon razblaženja vodom prema uputi na deklaraciji, odgovarati odredbama
o temeljnim zahtjevima za istovrsna osvježavajuća bezalkoholna pića prema
podjeli iz članka 9. stavka 2. toč. 2), 3) i 4) ovog pravilnika, osim količine
ugljičnog dioksida.

Članak 42.

Količina ukupne suhe tvari u sirupima za osvježavajuća bezalkoholna
pića sa sniženom energetskom vrijednošću mora biti u odgovarajućem odnosu
s ukupnom suhom tvari osvježavajućeg bezalkoholnog pića koje se dobiva
iz tog sirupa.

Članak 43.

Deklaracija sirupa za osvježavajuća bezalkoholna pića osim podataka
iz članka 4. ovog pravilnika sadrži podatak o ukupnom udjelu suhe tvari
izražen u postocima, uputu za uporabu odnosno postupak i stupanj razblaženja
vodom za dobivanje odgovarajuće vrste osvježavajućega bezalkoholnog pića
od voćnih baza, biljnih ekstrakata, žitarica ili sirutke.

Na povratnom kontejneru za pakiranje sirupa namijenjenih proizvodnji
osvježavajućih bezalkoholnih pića koja se toče iz posebnih uređaja mora
biti istaknuta deklaracija za sirup i deklaracija za odgovarajuće osvježavajuće
bezalkoholno piće.

Na deklaraciji za sirupe iz članka 40. stavak 3. točka 1) i 2) dopušteno
je isticanje slika ili crteža cijelog voća odnosno biljaka od kojih su
sirupi proizvedeni.

Na posebnom uređaju za točenje osvježavajućih bezalkoholnih pića trebaju
biti istaknuti naziv i trgovačko ime proizvoda.

PRAŠKOVI I PASTILE ZA OSVJEŽAVAJUĆA BEZALKOHOLNA PIĆA

Članak 44.

Pod praškovima i pastilama namijenjenim za pripremu osvježavajućih bezalkoholnih
pića prema ovom pravilniku podrazumijevaju se dehidrirani praškasti proizvodi
čijim se otapanjem u vodi prema uputi na deklaraciji dobivaju osvježavajuća
bezalkoholna pića.

U proizvodnji praškova i pastila za osvježavajuća bezalkoholna pića
dopuštena je uporaba natrijevog hidrogenkarbonata.

Članak 45.

Praškovi i pastile za osvježavajuća bezalkoholna pića moraju, nakon
otapanja u vodi prema priloženoj uputi, sadržavati sve sastojke u količinama
propisanim odredbama ovog pravilnika za odgovarajuću skupinu osvježavajućih
bezalkoholnih pića, koja mogu biti bistra ili mutna. Ta pića ne smiju sadržavati
više do 4 g/l ugljičnog dioksida.

Praškovi i pastile namijenjeni za pripremu negaziranih osvježavajućih
bezalkoholnih pića ne sadrže ugljični dioksid te moraju biti deklarirani
kao "Praškovi i pastile za negazirana bezalkoholna pića, s naznakom naziva
istovrsnog osvježavajućeg bezalkoholnog pića prema podjeli iz člana 9.
stavka 2. ovog pravilnika.

Članak 46.

Praškovi i pastile namijenjeni za osvježavajuća bezalkoholna pića i
negazirana osvježavajuća bezalkoholna pića pakiraju se samo u originalna
pakovanja.

Članak 47.

Deklaracija praškova i pastila za osvježavajuća bezalkoholna pića te
praškova i pastila za negazirana osvježavajuća bezalkoholna pića osim podataka
iz članka 4. ovog pravilnika sadrži i uputu o načinu pripreme osvježavajućeg
bezalkoholnog pića od tog praška odnosno tih pastila.

Na deklaraciji praškova i pastila za osvježavajuća bezalkoholna pića
dopušteno je isticanje slika ili crteža cijelog voća odnosno biljaka od
kojih su praškovi i pastile proizvedeni.

PRIJELAZNE I ZAVRŠNE ODREDBE

Članak 48.

Na dan stupanja na snagu ovog pravilnika prestaje važiti Pravilnik o
kvaliteti osvježavajućih bezalkoholnih pića ("Narodne novine" br. 53/91).

Iznimno ambalaža s deklaracijom prema odredbama pravilnika iz stavka
1. ovog članka može biti u uporabi najdalje do 1. ožujka 1998. godine.

Članak 49.

Ovaj pravilnik stupa na snagu osam dana nakon objavljivanja u "Narodnim
novinama", a primjenjuje se od 1. ožujka 1998.

Klasa: 383-01/97-03/1
Urbroj: 558-02/1-97-1
Zagreb, 13. veljače 1997.

Ravnatelj
**dr. Jakša Topić, dipl. ing,** v. r.

Pravilnik, NN 23/1997-314